แบงก์สั่งเกาะติดเบิกเงินใช้เลือกตั้ง
เกิน2ล้านรายงานปปง.ทันทีธปท.รับมือป้องเหตุฉุกเฉิน
20 ส.ค. 2554

เกิน2ล้านรายงานปปง.ทันทีธปท.รับมือป้องเหตุฉุกเฉิน 
“ธนาคารพาณิชย์” เผย ปริมาณธุรกรรมเบิก-ถอน ก่อนเลือกตั้งยังปกติ สั่งเกาะติดสถานการณ์แจ้งข้อมูล ปปง. แม้ตรวจสอบยาก 
นายวีรวัฒน์ ปัณฑวังกูร ผู้ช่วยกรรมการผู้จัดการธนาคารกสิกรไทย กล่าวว่า ขณะนี้สภาพคล่องของธนาคารยังอยู่ในเกณฑ์ปกติและยังไม่พบความผิดปกติจากปริมาณธุรกรรมการเบิก-ถอนเงินสดที่เกี่ยวข้องกับการเลือกตั้ง อย่างไรก็ตาม ธนาคารจะติดตามสถานการณ์อย่างใกล้ชิด หากมีการทำธุรกรรมเกิน 2 ล้านบาทขึ้นไป จะรายงานข้อมูลให้กับสำนักงานป้องกันและปราบปรามการฟอกเงิน (ปปง.) รับทราบตามกฎหมายทันที
“ช่วงนี้ยังไม่มีสาขาใดยกมือบอกว่าเงินขาด ทั้งเรื่องการเบิก-ถอน การแลกธนบัตรชนิดปลีกต่างๆ ยังไม่เห็นความผิดปกติ ส่วนกรณีที่แบงก์ชาติบอกว่าธนบัตรชนิด 500 บาท เริ่มขาดตลาดนั้น เป็นไปได้ว่า ธนาคารพาณิชย์อาจไม่ได้ส่งกลับหรือเริ่มมีธนบัตรกระจายอยู่ในระบบจำนวนมาก” นายวีรวัฒน์ กล่าว
ผู้บริหารธนาคารกสิกรไทย กล่าวว่า ธนาคารจะยังคงเปิดให้บริการรับแลกธนบัตรชนิดต่างๆ ตามปกติ เนื่องจากเป็นส่วนหนึ่งของธุรกิจ ส่วนจะมีการนำธนบัตรไปใช้ในการทุจริตการเลือกตั้งหรือไม่นั้นเป็นเรื่องที่ยากแก่การตรวจสอบและไม่ใช่หน้าที่ของธนาคาร
นายประดิษฐ์ เลี่ยวศิริกุล ผู้ช่วยกรรมการผู้จัดการใหญ่ สายงานธุรกิจสาขา ธนาคารทหารไทย กล่าวว่า ธนาคารจะเพิ่มความรัดกุมในการตรวจสอบปริมาณธุรกรรมทางการเงินในช่วงนี้ และพร้อมจะปฏิบัติตามกฎเกณฑ์ของ ปปง.เต็มที่ แต่จนถึงขณะนี้ยังคงไม่พบความผิดปกติใดๆ แต่คาดว่าในช่วงใกล้การเลือกตั้งอาจมีการเบิกถอนเงินบางส่วนเพื่อหวังผลทางการเมือง
“การถอนเงินจากธนาคารเพื่อนำไปใช้ทางการเมืองมันต้องมีบ้างอยู่แล้ว อยู่ที่ว่าเขาจะทำได้แนบเนียนขนาดไหน เพราะปัจจุบันเรามีปริมาณธุรกรรมกว่า 2 ล้านครั้งต่อเดือน แต่คิดว่าคงไม่มีการเข้ามาต่อคิวขอเงินสด 50-100 ล้านบาท ที่สาขากันโจ่งครึ่มเหมือนเช่นในอดีต เพราะเจ้าหน้าที่ดูแลอย่างเข้มงวด” นายประดิษฐ์ กล่าว
น.ส.พรรณพร คงยิ่งยง ผู้ช่วยผู้จัดการใหญ่เครือข่ายสาขา ธนาคารไทยพาณิชย์ กล่าวว่า การตรวจสอบธุรกรรมทางการเงินที่ผิดปกติในช่วงนี้ทำได้ค่อนข้างยาก เนื่องจากตรงกับช่วงเทศกาลเปิดเทอมซึ่งมีการใช้จ่ายสูงอยู่แล้ว อย่างไรก็ตาม จากการตรวจสอบธนาคารยังไม่พบความผิดปกติ
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ได้แจ้งให้สถาบันการเงินทุกแห่งรับทราบหลักปฏิบัติตามที่คณะกรรมการการเลือกตั้ง (กกต.) ขอความร่วมมือในการเปิดบัญชี เพื่อเป็นบัญชีใช้จ่ายในการเลือกตั้งที่จะเกิดขึ้นในวันที่ 3 ก.ค.นี้ โดยธนาคารพาณิชย์มีความพร้อมอยู่แล้ว 
นายเกริก กล่าวว่า ในการเลือกตั้งครั้งนี้ ธปท.ได้มีการหารือและเตรียมการรับมือกับการเลือกตั้งร่วมกับธนาคารพาณิชย์บ้าง โดยเมื่อสัปดาห์ที่ผ่านมา นางสุชาดา กิระกุล รองผู้ว่าการด้านบริหาร เรียกธนาคารพาณิชย์ตามขนาดธนาคารใหญ่ กลาง และเล็ก ว่าในการเลือกตั้งถ้ามีเหตุฉุกเฉินจะรับมืออย่างไร